
ACTA DA SESIÓN Nº: 8/22 DA COMISIÓN PERMANENTE DO CONSELLO ECONÓMICO E SOCIAL DE GALICIA

Data: 25 de abril de 2022 

Lugar: a sesión celébrase polo sistema de videoconferencia dende a sede do Organismo (rúa Algalia de Abaixo 24 (Santiago de Compostela))

Hora inicio: 10:35 h

Asistentes:

D. Miguel Anxo Malvido Cabirto  (CIG)

D. Xesús Castro Bahamonde (CCOO)         

D. Jose Carlos Rodríguez del Río  (UGT – Galicia)

D. Jose Antonio Neira Cortés (CEG) 

Dª. Cristina Rama Molinos  (CEG) 
D. Ramón Barreiro Carnota  (SLG)
D. Jose Basilio Otero Rodríguez (Confrarías)

D. Jose María Martín Moreno (UdVigo)

Preside a sesión D. Agustín Hernández Fernández de Rojas, Presidente do CES. 
Actúa como secretario, D. Roberto Gómez González, do gabinete da presidencia do CES.
Unha vez verificada polo Secretario a válida constitución da Comisión Permanente, ao cumprirse o quorum sinalado no artigo 18 do Regulamento de réxime interno do Consello Económico e Social de Galicia (DOG nº 114 do 11 de xuño de 1996), ábrese a sesión pola Presidencia e pásase a tratar os asuntos incluídos na orde do día.
Orde do Día: 

1.- Aprobación da acta da sesión anterior.

2.- Proposta de declaración do CES sobre o traslado do Instituto Español de Oceanografía.

3.- Rogos e preguntas.

PRIMEIRO.- Aprobación da acta da sesión anterior.

Apróbase por unanimidade a acta da sesión 7/22 de 25 de abril de 2022.
SEGUNDO.- Proposta de declaración do CES sobre o traslado do Instituto Español de Oceanografía.

D. Agustín Hernández Fernández de Rojas, Presidente do CES manifesta que o secretario xeral non pode asistir por un asunto persoal non grave e que as funcións do secretario as levará a cabo Roberto Gómez González do gabinete da presidencia.
Sinala que o tema que se trae hoxe é un tema que xera preocupación en distintos ámbitos de Galicia e que trátase de adoptar unha posición sobre un texto elaborado pola universidade de Vigo.
D. Jose María Martín Moreno (UdVigo) indica que ante a proposta do CES contactou co director do Campus do Mar, do centro de investigacións mariñas para que formularan un documento, que se remitiu ao CES. O documento reflexa a inquietude ante un tema importante. Os feitos son demoledores e refléxanse neste documento. Dende o concello Vigo, ata o Parlamento, xa se manifestaron na mesma liña. Esta é unha decisión do traslado e política.
D. Jose Carlos Rodríguez del Río  (UGT – Galicia) indica que necesitarían saber as xestións que se fixeron dende Galicia e a razóns que motivan esta toma de decisión polo goberno central, porque o que se indica no documento que se remitiu non sería suficiente. Falta información sobre o tema.
D. Jose Basilio Otero Rodríguez (Confrarías) manifesta que lles sorprende esta decisión do Goberno porque o 50% da flota española é galega e o 50%  da industria do mar tamén. Falou coa secretaria xeral de pesca para trasladarlle o seu malestar. Os IOE de Vigo e Coruña son referentes a nivel nacional, e cónstalle que dende a consellería se pelexou por esta designación e espera que esta decisión non estea definitivamente tomada porque é unha decisión ilóxica e indica que seguirán pelexando.
D. Ramón Barreiro Carnota  (SLG) sinala que ao non estar dirrectamente relacionado co mar descoñece os precedentes desta situación, pero que os datos aportados pola universidade e confrarías son incontestables polo peso que Galicia ten neste ámbito. Considera que o CES, como representación de distintos ámbitos da sociedade, é importante que se pronuncie. Estaría ben ter un pouco máis de información para ver a forza que podemos facer e a utilidade da declaración.
D. Jose Basilio Otero Rodríguez (Confrarías) indica que como CES debemos de apoiar esta declaración e logo, trala información, si corresponde facer máis cousas ben, agora debemos apoiar a nosa xente porque somos unha potencia pesqueira en Europa. Debería existir unanimidade e firmeza neste tema.
D. Jose Carlos Rodríguez del Río  (UGT – Galicia) indica que para tomar decisións débese contar coa información; en aras ao consenso votará a favor pero pide que se faga un informe sobre os pasos dados polas institucións galegas, sobre todo Xunta.

D. Agustín Hernández Fernández de Rojas, Presidente do CES manifesta que pode facer as xestións para que o representante do instituto de oceanografía en Galicia acuda ao CES para explicar o tema, e tamén facer extensiva esta comparecencia á Xunta de Galicia.  Propón aprobar o posicionamento e acordar a comparecencia do representante do IOE en Galicia, da Xunta e do campus do Mar.
D. Miguel Anxo Malvido Cabirto  (CIG) sinala que está de acordo co plantexado e que as sedes do IOE estean en Galicia é lóxica, lexítima e por dereito propio. Tamén considera correcta a demanda de información de UGT e por tanto asumo a proposta do presidente.

Acórdase, por unanimidade, formular a seguinte declaración:

<<< DECLARACIÓN DO CES-GALICIA SOBRE
O TRASLADO DO INSTITUTO ESPAÑOL DE OCEANOGRAFÍA (IEO)
En Galicia, con 1.659 km de costa, o mar forma parte da nosa identidade social e configúrase coma un dos motores da nosa economía. Segundo os datos publicados pola Xunta de Galicia, os sectores extractivo, acuícola e transformador de produtos do mar supoñen en Galicia o 52% do emprego total pesqueiro en España e o 10% no conxunto da UE. Á vez, a produción extractiva galega anual supón, en termos de valor, o 15% da UE, con máis de 4.400 barcos pesqueiros e 2.600 granxas de acuicultura. Estas actividades crean máis de 10.600 empregos directamente relacionados coa pesca e 6.000 coa acuicultura. O intenso desenvolvemento dos devanditos sectores nos último anos viuse beneficiado polos avances desenvolvidos en distintas áreas tanto da explotación sustentable dos recursos pesqueiros e acuícolas (coñecemento da fisioloxía dos organismos cultivados, os descubrimentos no control das súas enfermidades, o estudo dos recursos biolóxicos mariños, os avances na xestión pesqueira, o estudo dos modelos biolóxicos mariños...), como na conservación do medio mariño (observación oceánica estudo e seguimento dos efectos do cambio climático no ecosistema mariño-costeiro, a ecotoxicoloxía mariña) todos eles desenvolvidos nos distintos centros de investigación que se atopan na área de Vigo que constitúe un auténtico polo interdisciplinar de referencia a os niveis local, estatal e internacional na xeración de coñecemento do mar. 

A presenza da sede do Instituto Español de Oceanografía (IEO) en Vigo, en colaboración coa da Coruña e cos centros oceanográficos de Portugal e doutros Estados e entidades internacionais, contribúe significativamente a desenvolver unhas sinerxias entre todas as organizacións adicadas á investigación mariña que xa teñen presenza na cidade (Centro de Investigación Mariña da Universidade de Vigo, Instituto de Investigacións Mariñas do CSIC, Axencia Europea para o Control da Pesca, Centro Tecnolóxico do Mar e Instituto Politécnico Marítimo Pesqueiro), facilitando os avances das ciencias mariñas, garantindo unha pesca sustentable e situando o sector do mar como un sector estratéxico para a economía e o emprego en Galicia. 

Os centros do IEO radicados en Galicia están entre os de maior tamaño de todos os do Estado. Neles traballan máis dun cento de persoas que desenvolven un gran esforzo investigador no ámbito pesqueiro e acuícola, convertendo estes centros nos que teñen unha maior traxectoria neste campo e facendo que esta comunidade e os seus centros do IEO sexan idóneos para acoller a sede permanente de investigacións pesqueiras e/ou acuicultura do Instituto Español de Oceanografía. 

Vigo é un importante polo de investigación mariña no que participa o propio IEO, xunto co CSIC, a Universidade e outras administracións galegas aglutinados todos arrededor do Campus do Mar, o que fai que Galicia esté presente nas estratexias e iniciativas mariñas máis importantes: Décadas dos Océanos (Nacións Unidas), o Blue Growth (APV) e o Plan de Acción Atlántico (Comisión Europea), o Centro de Investigación Atlántica (ETEA), a Estratexia de Especialización Intelixente RIS3 de Galicia, a Estratexia conxunta de especialización da Eurorrexión Galicia-Norte de Portugal (EGNP), RIS3T... 

En todo caso, a capacidade de traballo e achega positiva do labor do IEO depende en boa maneira do seu sustento económico e organizativo, cuestión clave que levan demandando tanto o persoal coma o Goberno e o Parlamento de Galicia. Xa que logo, e con carácter paralelo á cuestión da radicación das sedes das áreas de investigación ou da propia sede da institución oceanográfica, faise necesario o desenvolvemento dunha planificación de recuperación estrutural do Instituto, cuestión sen a cal o seu labor carecería de futuro. 

Por todo elo, o Consello Económico e Social de Galicia MANIFESTA: 

Diante da decisión adoptada polo Goberno español que deixa a Galicia sen a demandada sede das áreas de investigación do IEO en Vigo e A Coruña, o CES Galicia súmase á voz unánime de todo o sector do mar e do conxunto da sociedade galega para reclamar do Goberno do Estado unha rectificación e que Galicia albergue as sedes de pesqueiras e acuicultura do Instituto Español de Oceanografía polo importante labor científico que os Centros Oceanográficos de Vigo e A Coruña levan desenvolvendo ao longo dos anos.  >>>
Asemade acordan a comparecencia do representante en Galicia do IOE, da Xunta de Galicia, e do campus do Mar, no CES para explicar a situación.
TERCEIRO.- Rogos e preguntas.
Non se presentan.
E non habendo máis asuntos que tratar, levántase a sesión, sendo as 11:20 horas do día 9 de maio de 2022, de todo o que se estende a presente acta, da que eu, como secretario dou fe.

O Secretario







Visto e prace




    




O Presidente       

